DA Den Europæiske Unions Tidende L 280/24

RÅDETS AFGØRELSE (EU) 2015/1914

af 18. september 2015

om undertegnelse på Den Europæiske Unions vegne af tillægsprotokollen til Europarådets konvention om forebyggelse af terrorisme (CETS nr. 196)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 83, stk. 1, sammenholdt med artikel 218, stk. 5,

under henvisning til forslag fra Europa-Kommissionen, og

ud fra følgende betragtninger:

(1) Den 1. april 2015 bemyndigede Rådet Kommissionen til at indlede forhandlinger om tillægsprotokollen til Europarådets konvention om forebyggelse af terrorisme (CETS nr. 196), herefter »tillægsprotokollen«.

(2) Den 19. maj 2015 vedtog Europarådets Ministerkomité tillægsprotokollen. Tillægsprotokollen skal lette gennemførelsen af De Forenede Nationers Sikkerhedsråds resolution 2178(2014) om udenlandske terrorkrigere og navnlig definere visse handlinger, der opregnes i operative punkt 6 i nævnte resolution, som strafbare handlinger.

(3) En fælles forståelse af strafbare handlinger med forbindelse til udenlandske terrorkrigere og strafbare handlinger af forberedende art, som kan føre til terrorhandlinger, ville bidrage til at øge effektiviteten af de strafferetlige instrumenter og samarbejdet på EU-plan og internationalt plan.

(4) Rådets rammeafgørelse 2002/475/RIA (1) fastlagde fælles EU-regler for bekæmpelse af terrorisme. Tillægsprotokollen kan berøre disse fælles regler eller ændre deres anvendelsesområde.

(5) Tillægsprotokollen bør derfor undertegnes på Den Europæiske Unions vegne for så vidt angår spørgsmål, der henhører under Unionens kompetence, i det omfang tillægsprotokollen kan berøre disse fælles regler eller ændre deres anvendelsesområde. Medlemsstaterne bevarer deres kompetence, i det omfang protokollen ikke berører fælles regler eller ændrer disses anvendelsesområde.

(6) Irland er bundet af rammeafgørelse 2002/475/RIA og deltager derfor i vedtagelsen af denne afgørelse.

(7) I medfør af artikel 1 og 2 i protokol (nr. 21) om Det Forenede Kongeriges og Irlands stilling for så vidt angår området med frihed, sikkerhed og retfærdighed, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, og med forbehold af artikel 4 i samme protokol, deltager Det Forenede Kongerige ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige.

(8) I medfør af artikel 1 og 2 i protokol (nr. 22) om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark —

VEDTAGET FØLGENDE AFGØRELSE:

Artikel 1

Der gives herved bemyndigelse til undertegnelsen på Den Europæiske Unions vegne af tillægsprotokollen til Europarådets konvention om forebyggelse af terrorisme (CETS nr. 196) for så vidt angår spørgsmål, der henhører under Unionens kompetence, med forbehold af dens indgåelse (2).

Artikel 2

Rådets formand bemyndiges herved til at udpege de(n) person(er), der er beføjet til at undertegne tillægsprotokollen på Den Europæiske Unions vegne.

Artikel 3

Denne afgørelse træder i kraft ved vedtagelsen. Den finder anvendelse i overensstemmelse med traktaterne.

Udfærdiget i Bruxelles, den 18. september 2015. På Rådets vegne C. DIESCHBOURG Formand

(1) Rådets rammeafgørelse 2002/475/EØF af 13. juni 2002 om bekæmpelse af terrorisme (EFT L 164 af 22.6.2002, s. 3).

(2) Tillægsprotokollens tekst offentliggøres sammen med afgørelsen om indgåelse heraf.